UROLIG: Regjeringen legger opp til en permanent reduksjon av matproduksjon og selvforsyning, sier samvirketopp. Kornarealet er redusert med 23 prosent siden 1991.

landbruk

Landbruksminister Sylvi Listhaug (Frp) godtar nedbygging av matjord der de rødgrønne satte foten ned.

Dette har på få dager skjedd i Trondheim, Os og Vestby. Striden om Ikea skal få bygge varehus på Delijordet i kornkammeret Vestby har blitt selve symbolsaken for jordvernforkjemperne.

Samtidig slikker kornbøndene sårene etter den dårligste norske kornhøsten på nesten 40 år. Kornareal og produksjon er synkende, og importen øker.

Administrerende direktør Lars Fredrik Stuve i Norske Felleskjøp ser den langsiktige kornsvikten og nederlagene for jordvernet i sammenheng. Han er sterkt bekymret.

Jordvern under press: • Solberg-regjeringen sier den vil «ta vare på god matjord, men balansere jordvernet mot storsamfunnets behov». • Landbruksminister Sylvi Listhaug har på få dager gitt klarsignal for nærings- eller boligbygging på dyrket mark tre steder der de rødgrønne sa nei. • Det norske kornarealet er synkende, og importen øker. • Direktør Lars Fredrik Stuve i Norske Felleskjøp mener regjeringen legger opp til en permanent svekkelse av norsk matproduksjon og selvforsyning.

Kritisk situasjon

– Det norske kornarealet er redusert med 23 prosent fra 1991 til 2013. Situasjonen for norsk kornproduksjon er kritisk. Arealene og produksjonen må økes, og ikke bygges ytterligere ned, sier Stuve til Klassekampen.

Norske Felleskjøp er samarbeidsorgan for Felleskjøpene i Norge og ansvarlig for å regulere markedet i kornsektoren.

Stuve sier at kornarealet er redusert med 850.000 dekar siden 1991. I fjor sank arealet med 55.000 dekar. I år blir reduksjonen mye større, på grunn av det dårlige været som gjorde at store kornområder ikke ble sådd.

Nasjonalt anliggende

– 70-80 dekar til et møbelvarehus på en kornåker monner ikke mye i den store sammenheng?

– Ikke isolert sett. Men en svekkelse av jordvernet til fordel for boliger og næringsbygg vil bety en permanent reduksjon av norsk matproduksjon og norsk evne til selvforsyning. Dette er et ansvar som ligger på Solberg-regjeringen, sier Stuve.

– Listhaug sier hun vil legge større vekt på hva de lokale politikerne mener?

– Jeg mener dette er uttrykk for et skremmende forfall i synet på nasjonal politisk styring. Hvis noe skal være et nasjonalt anliggende, må det være spørsmål om matvareberedskap. Listhaug argumenterer ikke faglig, men overlater til lokalpolitikere med kortsiktige interesser å avgjøre om matjord av beste kvalitet skal bygges ned for alltid,

– Regjeringen sier den «vil balansere jordvernet mot storsamfunnets behov». Bør jordvern overordnes alle andre behov?

– Tre prosent av det norske landarealet er dyrkbart, og under én prosent er egnet til kornproduksjon. Det må gå an å bygge varehus på de øvrige 99 prosentene. Korn er det fundamentale i matvareberedskapen. Derfor er det helt uakseptabelt å ødelegge gode kornarealer der det er alternativer, slik det er i Vestby. Her blir tilgjengelighet for møbelhandel satt over det uendelige tidsperspektivet for produksjon av mat.

Stuve frykter at den nye regjeringen ikke vil prioritere jordvern i det hele tatt, noe de rødgrønne gjorde.

– Før de rødgrønne overtok i 2005, forsvant rundt 15.000 dekar matjord i året. Mot slutten av den rødgrønne perioden var tallet nede i 6-7000 dekar. Og med Trygve Slagsvold Vedum som landbruksminister fikk vi i år et jordbruksoppgjør med et løft for kornbøndene, for første gang på 25 år. Dette var helt nødvendig, og dette må følges opp i kommende oppgjør.

Utredningsorganet AgriAnalyse la i vår fram rapporten «Korn og krise», som viste at Norge blir mer sårbart som land når kornproduksjonen faller og importen øker.

Daglig leder Christian Anton Smedshaug i AgriAnalyse mener at graden av jordvern i seg selv ikke vil avgjøre evnen til selvforsyning. Men han sier at regjeringen trekker i feil retning i flere saker.

Ta ut verdier

– Regjeringen legger opp til å stimulere eiendomsøkonomien på bekostning av produksjonsøkonomien. Den vil gjøre det lettere å selge landbrukseiendommer, og dermed å ta ut verdier som er akkumulert gjennom generasjoner. Når økonomien i næringa er anstrengt, kan dette gi dobbel motivasjon for å gi opp dyrking av jord, sier Smedshaug.

– Samtidig kutter regjeringen bevilgninger til kornlagring, og Cermaq vil selge Stavanger havnesilo, som er et av de siste store lageranleggene for korn. Sammen med svekket jordvern i et kornfylke som Akershus kan dette gi en alvorlig knekk for norsk selvforsyning.

alfs@klassekampen.no